Ելենա Կնորրե

Ելենա Սերգեևնա Կնորրե (, ), խորհրդային և ռուս գրող, լրագրող։ Գիտահանրամատչելի և գիտական-գեղարվեստական ստեղծագործությունների հեղինակ, այդ թվում՝ երեխաների համար։ Ռուսաստանի ժուռնալիստների միության «Ոսկե գրիչ» մրցանակի և Յուլիուս Ֆուչիկի անվան միջազգային մրցանակի դափնեկիր։  

Գրող Երեմեյ Իուդովիչ Պարնովի կինը։

Կենսագրություն  
Ելենա Կնորրեն ծնվել է Մոսկվայում, 1925 թվականի հունվարի 1-ին։ Մասնակցել է Հայրենական մեծ պատերազմին (ավագ սերժանտ-ռադիստ)։ Սովորել է Մոսկվայի պետական համալսարանի ֆիզիկայի ֆակուլտետում։ Ակադեմիկոս Գլեբ Ֆրանկի ազդեցության ներքո նա սկսեց հետաքրքրվել կենսաֆիզիկայով, իսկ ավարտելուց հետո, նրա ուսանողների հետ սկսեց աշխատել լաբորատորիայում։ Լաբորատորիայում Ելենա Կնորրեն զբաղվել է էլեկտրոնային մանրադիտակներով՝ այն ժամանակվա գերժամանակակից տեխնիկայով և նրան խնդրել են այդ մասին հոդված գրել հեռուստատեսության համար։ Հոդվածն այնքան հաջող է ստացվել, որ որոշ ժամանակ անց նրան հրավիրել են աշխատել խմբագրակազմում։ 1960 թվականին` Մոսկվայի պետական համալսարանի ժուռնալիստիկայի ֆակուլտետն ավարտելուց հետո, Ելենա Կնորրեն լրջորեն զբաղվել է գիտահանրամատչելի լրագրությամբ։

1960-ականների սկզբին Ելենա Կնորրեն բազմիցս այցելել է Դուբնայի միջուկային հետազոտությունների ինստիտուտ և որոշել այդ մասին գիրք գրել` «Ճանապարհորդություն դեպի տրանսուրանական աշխարհ»։ 1971 թվականին լույս տեսած այդ գրքում նա մատչելի ձևով պատմում է միջուկային ֆիզիկայի պատմության և արդիականության մասին։ Գիրքն արժանացել է «Գիտելիք» ընկերության մրցանակին՝ թարգմանվել անգլերեն և իսպաներեն։

1975 թվականին Ելենա Կնորրեն ընդգրկվել է խորհրդա-ամերիկյան «Սոյուզ-Ապոլոն» ծրագրում, իսկ որոշ ժամանակ անց նա երեխաների համար գրել է «Մայրցամաքները հանդիպում են տիեզերքում» գիրքը։ Հետագայում նրա գրական ստեղծագործությունները հիմնականում ուղղված են եղել մանկական լսարանին։ Իր երկրորդ` «Գիտություն գումարած ֆանտազիա» մանկական գրքում (1978) Ելենա Կնորրեն համախմբել է այն նյութը, որը կուտակվել է գիտական լրագրության բնագավառում իր աշխատանքի ընթացքում։ Ժողովածուն ներառում է գիտնականների հետ հարցազրույցներ, լաբորատորիաների զեկույցներ, երեխաների համար մատչելի ձևով ներկայացված առաջադեմ գիտական նվաճումների մասին հոդվածներ։ Գրքի հաջողության հետ կապված «Մանկական գրականություն» հրատարակչությունը որոշեց վերահրատարակել այն, բայց Ելենա Կնորրեն գրել է «Գիտելիքի հորիզոններ» (1984) նոր գիրքը, որտեղ նա զգալիորեն ընդլայնել է թեման։ Գիրքը սկիզբ է դրել գիտության մասսայականացման և այդ թեմայով աշխատությունների շարքին։ «Ապրել գիտության լուսարձակներում» (1986) գրքում, որը նախատեսված է ավագ տարիքի դպրոցականների համար, Ելենա Կնորրը խոսում է վայրի բնության գաղտնիքների մասին։ Մինչև 1985 թվականը Ելենա Կնորրեն գիտական հոդվածագիր է եղել «Новости» մամուլի գործակալությունում, «Новое время» և «Наука в СССР»  ամսագրերում։ Կնորրեն եղել է գիտական լրագրողների և գրողների «Интеллект» ասոցիացիայի նախագահ և «Եվրոպական գիտական լրագրողների ասոցիացիայի» (EUSJA) ղեկավարության անդամ։

Ամուսնացած է եղել գրող Երեմեյ Իուդովիչ Պարնովի հետ և բնակվել Ռուսակովսկայա 27 հասցեում։ Մահացել է 2007 թվականի դեկտեմբերի 20-ին։ Թաղված է ամուսնու կողքին՝ Վոստրյակովսկոյե գերեզմանատանը։

Քաղվածքներ

Ստեղծագործություններ   
 Ճանապարհորդություն դեպի տրանսուրանների աշխարհ (1971),
 Գիտություն գումարած ֆանտազիա (1978),
 Գիտելիքների հորիզոններ (1984),
 Ապրել գիտության լուսարձակներում (1986),
 Ժամանակին ընդառաջ (1989),
 Սֆինքսի հանելուկները (1993)։

Երկեր
 Путешествие в мир трансуранов (1971)
 Наука плюс фантазия (1978)
 Горизонты познания (1984)
 Живое в прожекторах науки (1986)
 Впереди времени (1989)
 Загадки сфинкса (1993)

Գրականություն

Ծանոթագրություններ 

Խորհրդային գրողներ
Ռուս գրողներ
Խորհրդային մանկագիրներ
Ռուս մանկագիրներ
Խորհրդային լրագրողներ
Ռուս լրագրողներ
Կանայք Երկրորդ համաշխարհային պատերազմում
Մոսկվայի պետական համալսարանի շրջանավարտներ